अमेरिका जैसी कार्रवाई करने में सक्षम : वीके सिंह  
जनरल सिंह ने कहा, मैं केवल इतना कहना चाहता हूं कि मौका पड़ने पर भारतीय सेना के तीनों अंग ऐसी कार्रवाई करने में सक्षम हैं।
भारतीय थल सेना प्रमुख जनरल वीके सिंह ने बुधवार को कहा कि अमेरिकी सेना ने पाकिस्तान में अलकायदा मुखिया ओसामा बिन लादेन के विरुद्ध जैसी कार्रवाई की है। जरुरत पड़ने पर भारतीय सेना के तीनों अंग वैसी कार्रवाई करने में सक्षम है।  राजधानी लखनऊ के सैनिक स्कूल के एक समारोह में शामिल होने आए जनरल सिंह ने एक सवाल के जवाब में कहा, मैं केवल इतना कहना चाहता हूं कि मौका पड़ने पर भारतीय सेना के तीनों अंग ऐसी कार्रवाई करने में सक्षम हैं। यह बात जनरल सिंह ने उनसे पूछे गए इस सवाल के जवाब में दी कि क्या भारतीय सेना अमेरिकी सेना द्वारा लादेन के विरुद्ध की गई कार्रवाई जैसी कार्रवाई कर सकती है। एक अन्य सवाल के जवाब में उन्होंने कहा, लादेन के विरुद्ध कार्रवाई के लिए अमेरिका ने इजाजत ली थी अथवा नहीं यह तो वहीं बता सकता है।